钦定古今图书集成/明伦汇编/人事典/第093卷 > 北魏
## 钦定古今图书集成/明伦汇编/人事典/第093卷 > 北魏

### 显祖皇兴二年诏瘗暴骨

按《魏书显祖本纪》：二年“十有二月甲午，诏曰：‘顷张永
迷扰，敢拒王威，暴骨原隰，残废不少，死生冤痛，朕甚
愍焉。天下民一也，可敕郡县，永军残废之士，听还江
南，露骸草莽者收瘗之’。”

### 高祖延兴三年诏埋狱死者

按《魏书高祖本纪》：“三年九月己亥，诏曰：‘自今京师及
天下之囚，罪未分判，在狱致死，无近亲者，公给衣衾
棺椟葬埋之，不得曝露’。”

### 太和五年诏埋露骸

按《魏书高祖本纪》：五年“四月甲寅，诏曰：‘时雨不霑，春
草萎悴，诸有骸骨之处，皆敕埋藏，勿令露见。有神祇
之所，悉可祷祈’。”

太和十九年。命瘗道旁露棺按《魏书高祖本纪》。十九年八月甲辰。幸西宫。路见坏
冢露棺。驻辇殣之。

### 世宗景明三年诏以旱瘗暴骨

按《魏书世宗本纪》：三年“春二月戊寅，诏曰：‘自比阳旱
积时，农民废殖，寤言增愧，在予良多。申下州郡，有骸
骨暴露者，悉可埋瘗’。”

### 正始三年诏埋暴骨

按《魏书世宗本纪》：三年五月丙寅，诏曰：“掩骼埋胔，古
之令典；顺辰修令，朝之恒式。今时泽未降，春稼已旱，
或有孤老馁疾，无人赡救，因以致死，暴露沟堑者，洛
阳部尉依法棺埋。”

### 肃宗神龟元年诏以干脯以西为九原

按《魏书肃宗本纪》：元年“十有二月辛未，诏曰：民生有
终，下归兆域。京邑隐赈，口盈亿万，贵贱攸凭，未有定
所。为民父母，尤宜存恤。今制干脯山以西，拟为九原。”
神龟二年，诏以时泽愆期，敕内外掩骼埋胔，及收葬
冀瀛暴骨。

按《魏书肃宗本纪》：二年二月壬寅，诏曰：“农要之月，时
泽弗应，嘉谷未纳，三麦枯悴。德之无感，叹惧兼怀。可
敕内外，依旧雩祈，率从祀典，察狱理冤，掩胔埋骼。冀、
瀛之境，往经寇暴，死者既多，白骨横道，可遣专令收
葬。赈穷恤寡，救疾存老，准访前式，务令周备。”

### 出帝太昌元年夏五月诏有露尸所在埋覆

按《魏书出帝本纪》：元年“夏五月庚戌，诏曰：‘顷西土年
饥，百姓流徙，或身倚沟渠，或命悬道路，皆见弃草土，
取厌乌鸢。言念于此，有警夜寐，掩骼之礼，诚所庶几；
行墐之义，冀亦可勉。其诸有露尸，令所在埋覆。可宣
告天下’。”

### 孝静帝天平三年十一月诏掩河北露胔

按：《魏书孝静帝本纪》：三年“十有一月戊申，诏尚书可
遣使巡检河北流移饥人邢陉，滏口所经之处，若有
死尸，即为藏掩，勿使灵台枯骨，有感于通梦；广汉露
骸，时闻于夜哭。”